रियो ओलंपिक में सिल्‍वर मेडल जीतने वाली बैडमिंटन खिलाड़ी पीवी सिंधू ने तीन साल के लिए 50 करोड़ रुपये का करार किया है। इतना बड़ा करार करने वाली वे देश की इकलौती गैर क्रिकेट खिलाड़ी हैं। उन्‍होंने स्‍पोर्ट्स मैनेजमेंट कंपनी बेसलाइन से करार किया है। अंग्रेजी अखबार टाइम्‍स ऑफ इंडिया के अनुसार, बेसलाइन के एमडी तुहीन मिश्रा ने बताया कि यह किसी भी भारतीय बैडमिंटन खिलाड़ी की बेस्‍ट डील है। उनकी लोकप्रियता ने कई कंपनियों का ध्‍यान खींचा है। कंपनी अब उनकी ब्रांड प्रोफाइलिंग, लाइसेंसिंग, एंडॉर्समेंट आदि का काम देखेगी। बताया जाता है कि 16 कंपनियां सिंधू को अपने साथ जोड़ना चाहती हैं।